पुणे वॉरियर्स की नजर लगातार तीसरी जीत पर  
पुणे वॉरियर्स ने पिछले मुकाबले में डेक्कन चार्जर्स को छह विकेट से शिकस्त दी थी। इससे पहले उसने किंग्स इलेवन पंजाब को भी हराया था।
डीवाई पाटील स्पोर्ट्स कॉम्पलेक्स में इंडियन प्रीमियर लीग (आईपीएल) के चौथे सत्र के अंतर्गत सोमवार को डेक्कन चार्जर्स के साथ खेले जाने वाले मुकाबले में पुणे वॉरियर्स लगातार तीसरी जीत दर्ज करने के इरादे से मैदान पर उतरेगी।   पुणे वॉरियर्स ने पिछले मुकाबले में डेक्कन चार्जर्स को छह विकेट से शिकस्त दी थी। इससे पहले उसने किंग्स इलेवन पंजाब को भी हराया था। आईपीएल-4 में पुणे वॉरियर्स ने अब तक 11 मुकाबले खेले हैं जिनमें चार में उसे जीत मिली है जबकि सात मुकाबलों में उसे हार का सामना करना पड़ा है।  डेक्कन चार्जर्स ने पिछले मुकाबले में मुम्बई इंडियंस को 10 रन से हराकर आईपीएल में बड़ा उलटफेर किया था। इस प्रतियोगिता में डेक्कन चार्जर्स ने अब तक 12 मुकाबले खेले हैं जिनमें चार में उसे जीत मिली है जबकि आठ मुकाबलों में उसे हार का मुंह देखना पड़ा है।  आईपीएल-4 में दोनों टीमें एक बार आपस में भिड़ चुकी हैं जिसमें बाजी पुणे वॉरियर्स के हाथ लगी है। पुणे वॉरियर्स ने डेक्कन चार्जर्स को उसी के घरेलू मैदान पर छह विकेट से शिकस्त दी थी।  भारतीय क्रिकेट टीम के पूर्व कप्तान सौरव गांगुली के पुणे वॉरियर्स में शामिल होने के बाद उसकी बल्लेबाजी को मजबूती मिली है। पुणे वॉरियर्स को तेज शुरुआत दिलाने की जिम्मेदारी जेसी राइडर और मनीष पांडेय के कंधों पर होगी वहीं गांगुली, रोबिन उथप्पा, कप्तान युवराज सिंह और कैलम फर्ग्युसन मध्यक्रम को मजबूती प्रदान करेंगे। तेज गेंदबाजी की जिम्मेदारी भुवनेश्वर कुमार, श्रीकांत वाघ, वायने पर्नेल और मिशेल मार्श निभाएंगे।  दूसरी ओर, मुम्बई इंडियंस को हराने के बाद डेक्कन चार्जर्स के हौंसले बुलंद हैं। सलामी बल्लेबाजी की जिम्मेदारी माइकल लम्ब और सनी सोहल निभाएंगे जबकि कप्तान कुमार संगकारा, ज्यां पॉल ड्यूमिनी, भरत चिपली, डेनियल क्रिस्टियन और शिखर धवन टीम को मजबूती प्रदान करेंगे।  तेज गेंदबाजी का आक्रमण डेल स्टेन और इशांत शर्मा सम्भालेंगे जबकि अमित मिश्रा और प्रज्ञान ओझा के कंधों पर स्पिन गेंदबाजी की बागडोर होगी।